કૃષ્ણની કથા એ દંતકથા અને પ્રતીકકથાનું મિશ્રણ છે. કૃષ્ણનું નામ સૌ પ્રથમ ઋગ્વેદમાંથી મળી આવે છે. ઋગ્વેદ સૌથી જૂનો હિંદુ ધાર્મિક ગ્રંથ કહી શકાય. આ નામ છાંદોગ્ય ઉપનિષદમાં પણ છે. કૃષ્ણના જીવન સાથે સંખ્યાબંધ પ્રસંગો જોડાયેલા છે. વેદવ્યાસે રચેલા શ્રીમદ્ભાગવતમાં તે વર્ણવેલા છે જે ભારતીય સંસ્કૃતિ અને ધાર્મિકતાના પડઘા પાડે છે. કૃષ્ણ વસુદેવ અને દેવકીના પુત્ર હતા. દેવકી જુલમી રાજા કંસની બહેન હતી. એવી ભવિષ્યવાણી થઇ હતી કે કંસનો અંત પોતાની બહેનના આઠમા પુત્રના હાથે થશે. વસુદેવ અને દેવકીને કંસે કારાવાસમાં નાખ્યાં અને તેમનાં સંતાનોને જેવાં જન્મ્યાં કે તરત જ મારી નાંખવામાં આવ્યા. કૃષ્ણ તેમનું આઠમું સંતાન હતું. તેઓ જન્મ્યા કે તરત જ પિતા દ્વારા તેમને ગોકુળમાં પોતાના મિત્ર નંદરાયને ત્યાં લઇ જવામાં આવ્યા.